text:
 |
 52014PC0395
 Ettepanek: NÕUKOGU RAKENDUSOTSUS, millega Itaalial lubatakse kindlaksmääratud geograafilistes piirkondades kohaldada gaasiõli ja kütteks kasutatava veeldatud naftagaasi (LPG) vähendatud maksumäärasid vastavalt direktiivi 2003/96/EÜ artiklile 19 /* COM/2014/0395 final - 2014/0200 (NLE) */
 SELETUSKIRI
 1. ETTEPANEKU TAUST
 ·
 Ettepaneku põhjused ja eesmärgid
 Energiatoodete ja elektrienergia maksustamine
 Euroopa Liidus on reguleeritud nõukogu direktiiviga 2003/96/EÜ ([1]) (edaspidi „energia
 maksustamise direktiiv” või „direktiiv”).
 Direktiivi artikli 19 lõike 1 kohaselt võib
 nõukogu komisjoni ettepaneku põhjal lisaks eelkõige artiklite 5, 15 ja 17
 sätetele ühehäälselt lubada liikmesriigil kehtestada täiendav maksuvabastus või
 -vähendus teatavatel poliitilistel kaalutlustel.
 Käesoleva ettepaneku eesmärk on lubada
 Itaalial kohaldada teatavates eriti ebasoodsas olukorras olevates piirkondades
 gaasiõli ja kütteks kasutatava veeldatud naftagaasi (LPG) vähendatud
 maksumäärasid, et osaliselt korvata kõnealustes geograafilistes piirkondades
 elavate isikute lisakulutusi kütmisele. Kütmiskulud on suured nende alade väga
 karmide kliimatingimuste tõttu või siis karmide kliimatingimuste ja saarelise
 asendi tõttu, millele lisanduvad raskused kütteaine hankimisel.
 ·
 Üldine taust
 31. mai 2012. aasta kirjas küsisid Itaalia
 ametiasutused luba kohaldada teatavates eriti ebasoodsas olukorras olevates
 geograafilistes piirkondades gaasiõli ja kütteks kasutatava veeldatud
 naftagaasi vähendatud maksumäärasid, uuendades nõukogu 7. aprilli 2008. aasta
 otsust 2008/318/EÜ, millega Itaalial lubatakse kindlaksmääratud geograafilistes
 piirkondades kohaldada gaasiõli ja kütteks kasutatava veeldatud naftagaasi
 (LPG) vähendatud maksumäärasid vastavalt direktiivi 2003/96/EÜ ([2]) artiklile 19.
 Nimetatud otsusega lubati Itaalial kuni 31. detsembrini 2012 kohaldada
 teatavates eriti ebasoodsas olukorras olevates piirkondades olmekütuse ja
 kütteks kasutatava veeldatud naftagaasi vähendatud aktsiisimäärasid. Lisaks
 taotlevad Itaalia ametiasutused loa kohaldamisala laiendamist kohalikele omavalitsustele
 provintsides, kus üle 70 % omavalitsustest kuuluvad kliimavööndisse F, kuid nad
 ise ei kuulu kliimavööndisse F. Itaalia ametiasutused esitasid lisateavet ja
 selgitusi 4. detsembril 2012, 16. juulil 2013, 31. detsembril 2013 ja 22.
 jaanuaril 2014. Itaalia ametiasutused teatasid 19. märtsi 2014. aasta kirjaga
 komisjonile, et nad taotlevad nõukogu otsusega 2008/318/EÜ antud loa
 pikendamist kuueks aastaks, lisamata loetellu uusi omavalitsusi, nagu algselt
 taotleti.
 Erandi taotlemise põhjendamiseks osutab
 Itaalia oma territooriumi kliima- ja geograafiliste tingimuste mitmekesisusele.
 Gaasiõli ja kütteks kasutatava veeldatud naftagaasi riiklikud aktsiisimäärad on
 Itaalias suhteliselt kõrged. Selleks et vältida kütmisest eriti sõltuvate
 teatavate tarbijate ülemäärast koormamist, vähendas Itaalia oma territooriumi
 teatavates osades maksumäärasid ja soovib ka edaspidi kohaldada vähendatud
 maksumäärasid, mis võeti kasutusele 2006. aastal. Maksuvähendus on kuni 129,11
 eurot 1000 liitri kohta gaasiõli puhul (mis langetab kohaldatava maksumäära 274,10 euroni 1000 liitri kohta) ja 159,07 eurot
 1000 kg veeldatud naftagaasi kohta (mis langetab kohaldatava maksumäära
 30,87 euroni 1000 kg kohta). Kohaldatavad maksumäärad on kõrgemad kui
 direktiivis ettenähtud alammäärad.
 Maksuvähendust kohaldatakse geograafilistes
 piirkondades, mis vastavad järgmistele kriteeriumidele.
 Vastavalt Itaalia seaduse nr 448/1998
 artikli 8 lõikele 10 kohaldatakse soodustust kõnealuste kütuste
 (gaasiõli ja veeldatud naftagaasi) varudele, mida kasutatakse omavalitsustes,
 ·
 mis kuuluvad kliimavööndisse F, nagu on osutatud
 presidendi 26. augusti 1993. aasta dekreedis nr 412;
 ·
 kus ei ole gaasivõrku ja mis kuuluvad
 kliimavööndisse E, nagu on osutatud eespool nimetatud presidendi dekreedis
 412/1993. Vastavalt seaduse nr 448/1998 artikli 8 lõike 10
 punkti c alapunktile 4 tühistatakse sel juhul soodustus niipea, kui
 omavalitsus ühendatakse gaasivõrguga;
 ·
 mis asuvad Sardiinia piirkonnas ja väikesaartel,
 kui asjaomases omavalitsusüksuses puudub juurdepääs maagaasivõrgule; see
 määratlus hõlmab kõiki Itaalia saari, v.a Sitsiiliat.
 Maksusoodustust ei saa kombineerida muu
 aktsiisivähendusega.
 Itaalia ametiasutuste sõnul põhinevad erinevad
 maksumäärad objektiivsetel kriteeriumidel ja nende eesmärk on tagada, et need
 piirkonnad moodustaksid ülejäänud Itaalia territooriumiga pideva geograafilise
 terviku, s.t asetada abikõlblike piirkondade elanikud võrdsemale alusele
 ülejäänud Itaalia elanikega, vähendades nende ülemäära kõrgeid kütmiskulusid.
 Maksuvähenduse summa on kõigi kasutajate jaoks sama; selle ainus eesmärk on
 osaliselt vähendada abikõlblike piirkondade elanike jaoks täiendavaid
 küttekulusid, mis on tingitud külmast kliimast või raskustest kütteainete
 hankimisel.
 Itaalia ametiasutuste sõnul on
 mägipiirkondades veeldatud naftagaasi transpordi lisakulu 120 % suurem kui
 ülejäänud riigis ja gaasiõli puhul 132 % suurem.
 Itaalia ametiasutuste sõnul võrdub
 kliimavööndites E ja F kohaldatav maksuvähendus keskmiselt 11–12 %ga gaasiõli
 ja kütteks kasutatava veeldatud naftagaasi hinnast.
 Nimetatud näitajaid tuleb võrrelda keskmiste
 küttekuludega: kliimavööndis E on need kliimatingimuste tõttu 90 %
 suuremad kui kogu riigi keskmine ja kliimavööndis F 170 % suuremad kui
 kogu riigi keskmine.
 Saarte eripära on see, et nende geograafilise
 asendi tõttu on kütusega varustamine piiratud ning lisatranspordikulude tõttu
 on selle hind kõrgem kui Itaalia maismaaosas. Itaalia ametiasutused kinnitasid,
 et maksuvähenduse tulemus ei ole ülekompenseerimine ning see ei langeta
 veeldatud naftagaasi ja gaasiõli hindu madalamale kui maismaal. Seoses toetuse
 kohaldamisega väikesaartel tuleb arvesse võtta, et kõnealustes kohtades on
 logistikaahela kulud kahtlemata kallimad kui Itaalia maismaaosas. Suuremad
 kulud tulenevad esmase logistika puudumisest, mis suurendab jaotuskulusid.
 Suuremad kulud tekivad sageli ka juurdepääsuteedega seotud probleemide,
 maismaaga võrreldes suuremate mootorikütusekulude ning väikesaartele pääsemise
 transpordikulude ja üksikute tarnete piiratud koguse tõttu. Itaalia ametiasutuste
 hinnangul on need kulud ligikaudu 10–15 % suuremad kui vastavad kulud
 Itaalia maismaaosas.
 Itaalia ametiasutused selgitavad, et viimase
 kolme aasta jooksul on nimetatud meetmega vähendatud kütteks kasutatava
 veeldatud naftagaasi ja gaasiõli lõplikku ostuhinda ligikaudu 10 %.
 Itaalia ametiasutused selgitavad, et nendes
 piirkondades puudub juurdepääs maagaasivõrgule, mis paneb mägipiirkondade
 omavalitsusüksused, Sardiinia ja väikesaared veelgi ebasoodsamasse olukorda.
 Meetme iga-aastane eelarveline kulu on
 ligikaudu 230 miljonit eurot.
 ·
 Ettepaneku valdkonnas kehtivad õigusnormid
 Nõukogu
 27. oktoobri 2003. aasta direktiiv 2003/96/EÜ, millega korraldatakse ümber
 energiatoodete ja elektrienergia maksustamise ühenduse raamistik, ning nõukogu
 7. aprilli 2008. aasta otsus 2008/318/EÜ, millega Itaalial lubatakse
 kindlaksmääratud geograafilistes piirkondades kohaldada gaasiõli ja kütteks
 kasutatava veeldatud naftagaasi (LPG) vähendatud maksumäärasid vastavalt
 direktiivi 2003/96/EÜ artiklile 19.
 Kooskõla Euroopa Liidu muude
 tegevuspõhimõtete ja eesmärkidega
 Komisjon vaatab läbi kõik taotlused energia
 maksustamise direktiivi artikli 19 põhjal erandi tegemiseks, võttes muu hulgas
 arvesse siseturu nõuetekohast toimimist ning vajadust tagada õiglane konkurents
 ja ELi tervishoiu-, keskkonna-, energeetika- ja transpordipoliitika toimimine.
 Erinevate maksumääradega vähendatakse
 osaliselt täiendavaid küttekulusid, mis tekivad elanikel Itaalia teatavates
 geograafilistes piirkondades, mis on võrreldes ülejäänud territooriumiga eriti
 ebasoodsas olukorras ning mille puhul tekitaks kütteks kasutatava veeldatud
 naftagaasi ja gaasiõli suhtes kohaldatav tavapärane maksumäär seega ülemäärase
 maksukoormuse. Geograafiliselt ebasoodsad tingimused põhjustavad täiendavaid
 küttekulusid, mis on tingitud rasketest kliimatingimustest või selliste alade
 saarelisest asendist, millele lisandub alternatiivsete kütteallikate puudumine,
 eelkõige maagaasivõrgule juurdepääsu puudumine.
 Nii gaasiõli kui ka veeldatud naftagaasi
 vähendatud maksumäär on endiselt kõrgem kui energia maksustamise direktiivis
 sätestatud ELi madalaimad maksustamistasemed ja sellega vähendatakse
 kõnealustes geograafilistes piirkondades tekkivaid täiendavaid küttekulusid
 vaid osaliselt.
 Seega võib järeldada, et kõnealune maksuvähendus
 vastab eesmärgile anda maksusoodustus energiatõhususe nimel. Meedet ei peeta
 kokkusobimatuks ELi asjakohaste keskkonna- ja energiapõhimõtetega.
 Lisaks on meede vastuvõetav, lähtudes siseturu
 nõuetekohasest toimimisest ja ausa konkurentsi tagamise vajadusest. Sellega
 üksnes püütakse osaliselt korvata kõnealuste piirkondade objektiivsetest
 tingimustest tulenevaid täiendavaid küttekulusid. Kõnealune maksuvähendus ei
 kumuleeru ühegi teise maksuvähendusega ning seda ei kohaldata ühelgi muul kütteainete
 kasutamise otstarbel kui ruumide kütmiseks.
 Energia maksustamise direktiivi artikli 19
 lõikes 2 sätestatakse, et asjaomase artikli alusel võetud meetmed peavad olema
 piiratud kestusega, ning nähakse ette ajavahemik, mis kestab kõige rohkem kuus
 aastat ja mille lõppedes on võimalik meetmeid uuendada. Komisjon on seisukohal,
 et kuna see on ajutist laadi maksumeede, peaks selle pikendamine andma
 Itaaliale piisavalt aega hinnata meetme keskkonnamõju ning võtta kasutusele
 energiatõhususe suurendamist stimuleerivad meetmed. Meetme pikendamine peaks
 andma Itaalia ametiasutustele piisavalt aega sellise hinnangu jaoks vajaliku
 teabe kogumiseks. Samuti annab see märku, et tulevikus keskendutakse
 sihipärasematele energia säästva kasutamise meetmetele, et suurendada
 energiatõhusust ja avaldada keskkonnale positiivset mõju. Nimetatud põhjustel
 näib praegusel etapil asjakohane anda luba kolmeks aastaks.
 Riigiabi
 eeskirjad
 Itaalia ametiasutuste kavandatav vähendatud
 maksumäär 274,10 eurot 1000 liitri gaasiõli kohta ja 30,87 eurot
 1000 kg kütteks kasutatava veeldatud naftagaasi kohta on suurem kui ELi
 madalaimad maksustamistasemed vastavalt direktiivi 2003/96/EÜ artiklile 9.
 Meede on seega hõlmatud määruse 800/2008/EÜ ([3])
 artikliga 25 („üldine grupierandi määrus”) ning seda võib seega pidada
 siseturuga kokkusobivaks ja teavitamiskohustusest vabastatuks. Üldise
 grupierandi määruse kehtivusaeg oli algselt kuni 31. detsembrini 2013, kuid
 seda pikendati komisjoni määrusega 1224/2013/EL ([4]) 30. juunini 2014.
 Juhul kui komisjon kehtestab uued riigiabi eeskirjad enne nõukogu otsust
 käesoleva ettepaneku kohta, tuleb teatamiskohustus uute eeskirjade kohaselt üle
 vaadata.
 2. KONSULTEERIMINE HUVITATUD
 ISIKUTEGA JA MÕJU HINDAMINE
 · Konsulteerimine huvitatud isikutega
 Käesolev ettepanek puudutab ainult Itaaliat.
 · Eksperdiarvamuste kogumine ja kasutamine
 Välisekspertide arvamusi ei olnud vaja kasutada.
 · Mõju hindamine Käesolevas ettepanekus käsitletakse ühe liikmesriigi taotlusel talle antud luba.
 3. ETTEPANEKU ÕIGUSLIK KÜLG
 Ettepaneku eesmärk on lubada Itaalial teha
 erand nõukogu direktiivi 2003/96/EÜ üldsätetest ning kohaldada gaasiõli ja
 kütteks kasutatava veeldatud naftagaasi vähendatud maksumäärasid.
 Õiguslik
 alus
 Nõukogu direktiivi 2003/96/EÜ artikkel 19.
 Subsidiaarsuse
 põhimõte
 Euroopa Liidu toimimise lepingu artikliga 113
 hõlmatud kaudse maksustamise valdkond ei ole ELi toimimise lepingu artikli 3
 kohaselt iseenesest Euroopa Liidu ainupädevuses.
 Samas on liikmesriikide pädevus selles
 valdkonnas ELi kehtiva õigusega rangelt reguleeritud ja piiratud. Direktiivi
 2003/96/EÜ artikli 19 kohaselt võib üksnes nõukogu lubada liikmesriigil
 kehtestada selle sätte kohaseid täiendavaid maksuvabastusi või -vähendusi.
 Liikmesriigid ei saa nõukogu asemel seda otsust vastu võtta.
 Ettepanek on seega kooskõlas subsidiaarsuse
 põhimõttega.
 Proportsionaalsuse
 põhimõte
 Ettepanek on kooskõlas proportsionaalsuse
 põhimõttega. Maksuvähendus ei ületa kõnealuse eesmärgi saavutamiseks
 vajaminevat (vt eespool siseturgu ja ausat konkurentsi käsitlevad kaalutlused).
 Õigusakti
 valik
 Kavandatav vahend: nõukogu rakendusotsus.
 Direktiivi 2003/96 artikliga 19 on ette nähtud
 üksnes kõnealust liiki õigusakt.
 4. MÕJU EELARVELE
 Meetmega ei kaasne liidule rahalist ega
 halduskoormust. Ettepanek ei mõjuta seega liidu eelarvet.
 2014/0200 (NLE)
 Ettepanek:
 NÕUKOGU RAKENDUSOTSUS,
 millega Itaalial lubatakse kindlaksmääratud
 geograafilistes piirkondades kohaldada gaasiõli ja kütteks kasutatava veeldatud
 naftagaasi (LPG) vähendatud maksumäärasid vastavalt direktiivi 2003/96/EÜ
 artiklile 19
 EUROOPA LIIDU NÕUKOGU,
 võttes arvesse Euroopa Liidu toimimise
 lepingut,
 võttes arvesse nõukogu 27. oktoobri 2003.
 aasta direktiivi 2003/96/EÜ, millega korraldatakse ümber energiatoodete ja
 elektrienergia maksustamise ühenduse raamistik, ([5]) eriti selle artikli 19
 lõiget 1,
 võttes arvesse Euroopa Komisjoni ettepanekut
 ning arvestades järgmist:
 (1) Direktiivi 2003/96/EÜ artikli
 19 lõike 1 kohaselt lubati Itaalial teatavates eriti ebasoodsas olukorras
 olevates piirkondades kohaldada gaasiõli ja kütteks kasutatava veeldatud
 naftagaasi vähendatud aktsiisimäärasid. Luba anti kuni 31. detsembrini 2012
 nõukogu 7. aprilli 2008. aasta otsusega 2008/318/EÜ, millega Itaalial lubatakse
 kindlaksmääratud geograafilistes piirkondades kohaldada gaasiõli ja kütteks kasutatava
 veeldatud naftagaasi (LPG) vähendatud maksumäärasid vastavalt direktiivi
 2003/96/EÜ ([6])
 artiklile 19.
 (2) 31. mai 2012. aasta kirjas
 küsisid Itaalia ametiasutused luba kohaldada teatavates eriti ebasoodsas
 olukorras olevates geograafilistes piirkondades gaasiõli ja kütteks kasutatava
 veeldatud naftagaasi vähendatud maksumäärasid, et jätkata mõnes piirkonnas
 eespool nimetatud otsuse raames rakendatud praktikat enne selle kehtivusaja
 lõppemist. Itaalia ametiasutused esitasid lisateabe ja selgitused 4. detsembril
 2012, 16. juulil 2013, 31. detsembril 2013 ja 22. jaanuaril 2014. Itaalia
 ametiasutused taotlesid 19. märtsi 2014. aasta kirjas nõukogu otsusega
 2008/318/EÜ antud loa pikendamist ilma selle territoriaalset kohaldamisala
 muutmata. Luba taotleti ajavahemikuks 1. jaanuar 2013 kuni 31. detsember 2018.
 (3) Itaalia territooriumi kliima-
 ja geograafilised tingimused on väga mitmekesised. Võttes arvesse oma
 territooriumi eripärasid, kehtestas Itaalia vähendatud maksumäärad gaasiõlile
 ja veeldatud naftagaasile, et osaliselt korvata teatavate geograafiliste
 piirkondade elanike jaoks ülemäära kõrgeid kütmiskulusid.
 (4) Erinevad maksumäärad
 põhinevad objektiivsetel kriteeriumidel ja nende eesmärk on asetada abikõlblike
 piirkondade elanikud võrdsemale alusele ülejäänud Itaalia elanikega, vähendades
 nende ülemäära kõrgeid kütmiskulusid, mis on tingitud rasketest
 kliimatingimustest või raskustest kütuse hankimisel võrreldes ülejäänud Itaalia
 territooriumiga.
 (5) Maksuvähendust kohaldatakse
 geograafilistes piirkondades, mis vastavad järgmistele kriteeriumidele: i)
 kõige raskemad kliimatingimused Itaalia territooriumil (presidendi 1993. aasta
 dekreedi nr 412 kohaselt vööndisse F kuuluvad omavalitsusüksused ([7])); rasked
 kliimatingimused, millele lisanduvad raskused kütuse hankimisel (presidendi
 1993. aasta dekreedi nr 412 kohaselt vööndisse E kuuluvad omavalitsusüksused,
 kui asjaomases omavalitsusüksuses puudub juurdepääs maagaasivõrgule);
 geograafiline eraldatus, millele lisanduvad raskused ja suured kulud kütuse hankimisel:
 Sardiinia ja väikesaared. Kuna maagaasivõrgu arendamine vähendaks oluliselt
 täiendavaid küttekulusid ning tagaks saadaolevate kütteainete mitmekesisuse,
 kohaldatakse asjaomastes omavalitsusüksustes vähendatud maksumäärasid kuni
 maagaasivõrgu valmimiseni, kui see on asjakohane.
 (6) Komisjon vaatas meetme läbi
 ja leidis, et kõnealuse meetme rakendamine ei moonuta konkurentsi ega takista
 siseturu toimimist ning ei ole vastuolus ELi keskkonna-, energeetika- ja
 transpordipoliitikaga. Nii gaasiõli kui ka veeldatud naftagaasi vähendatud
 maksumäär on endiselt kõrgem kui direktiivis 2003/96/EÜ sätestatud ELi
 madalaimad maksustamistasemed ja see vähendab kõnealustes geograafilistes
 piirkondades tekkivaid täiendavaid küttekulusid vaid osaliselt.
 (7) Käesolevat meedet
 kohaldatakse ainult (nii üksikisikute kui ka ettevõtjate) ruumide kütmise
 suhtes; seda ei kohaldata kõnealuste toodete teistsuguse äriotstarbelise
 kasutamise korral. Itaalia ametiasutuste teatel käsitletakse ettevõtjate
 maksusoodustuse summat igal eraldi juhul vastavalt komisjoni 18. detsembri
 2013. aasta määrusele (EL) nr 1407/2013, milles käsitletakse ELi toimimise
 lepingu artiklite 107 ja 108 kohaldamist vähese tähtsusega abi suhtes ([8]). Kui mõne üksiku
 ettevõtja kasu ületab kõnealuses määruses sätestatud ülemmäära, teavitatakse
 sellest komisjoni vastavalt nõukogu 22. juuli 2013. aasta määrusele (EL) nr
 734/2013, millega muudetakse määrust (EÜ) nr 659/1999, millega
 kehtestatakse üksikasjalikud eeskirjad EÜ asutamislepingu artikli 93 kohaldamiseks
 ([9]).
 (8) Võttes arvesse meetme
 võimalikke keskkonnamõjusid, näib praegusel etapil asjakohane anda luba kolmeks
 aastaks. Nimetatud kohaldamisaeg annaks Itaalia ametiasutustele piisavalt aega,
 et hinnata meetme keskkonnamõju, ning samuti viitab see sellele, et tulevikus
 tuleks kasutada sihipärasemaid energia säästmise meetmeid, et parandada
 energiatõhusust ja tagada positiivne mõju keskkonnale,
 ON VASTU VÕTNUD KÄESOLEVA OTSUSE:
 Artikkel 1
 Itaalial lubatakse kohaldada gaasiõli ja
 kütteks kasutatava veeldatud naftagaasi vähendatud maksumäära järgmistes
 ebasoodsas olukorras olevates geograafilistes piirkondades:
 1.
 Presidendi 26. augusti 1993. aasta dekreedi nr 412
 kohaselt kliimavööndisse F kuuluvad omavalitsusüksused.
 2.
 Presidendi 26. augusti 1993. aasta dekreedi nr 412
 kohaselt kliimavööndisse E kuuluvad omavalitsusüksused.
 3.
 Sardiinia ja väikesaarte omavalitsusüksused ([10]).
 Et vältida ülekompenseerimist, ei tohi
 maksuvähendus olla suurem kui kõnealuste piirkondade lisakulud kütmisele. Eriti
 Sardiinia ja väikesaarte puhul ei tohi maksuvähendus sellest tulenevalt viia
 hinda Itaalia maismaaosa sama kütteaine hinnast madalamale tasemele.
 Vähendatud maksumäär vastab nõukogu
 direktiivis 2003/96/EÜ kehtestatud nõuetele, eelkõige sama direktiivi artiklis 9
 kehtestatud maksustamise alammääradele.
 Artikkel 2
 Lisa punktides 2 ja 3 osutatud geograafiliste
 piirkondade abikõlblikkus sõltub sellest, kas omavalitsusüksusel puudub
 juurdepääs maagaasivõrgule.
 Artikkel 3
 Käesolev otsus jõustub selle teatavakstegemise päeval. Otsus kaotab
 kehtivuse kolm aastat pärast seda.
 Artikkel 4
 Käesolev otsus on adresseeritud Itaalia
 Vabariigile.
 Brüssel,
 Nõukogu
 nimel
 eesistuja
 ([1]) Nõukogu
 direktiiv 2003/96/EÜ, 27. oktoober 2003, millega korraldatakse ümber
 energiatoodete ja elektrienergia maksustamise ühenduse raamistik (ELT L 283,
 31.10.2003, lk 51). Direktiivi on viimati muudetud direktiividega 2004/74/EÜ ja
 2004/75/EÜ (ELT L 157, 30.4.2004, lk 87 ja lk 100).
 ([2]) ELT
 L 109, 19.4.2008, lk 27–29.
 ([3]) Komisjoni
 määrus (EÜ) nr 800/2008/EÜ, 6. august 2008, EÜ asutamislepingu artiklite 87 ja
 88 kohaldamise kohta, millega teatavat liiki abi tunnistatakse ühisturuga
 kokkusobivaks, ELT L 214,
 9.8.2008, lk. 3.
 ([4]) ELT
 L 320, 30.11.2013.
 ([5]) ELT
 L 283, 31.10.2003, lk 51. Direktiivi on viimati muudetud direktiiviga
 2004/75/EÜ (ELT L 157, 30.4.2004, lk 100).
 ([6]) ELT
 L 109, 19.4.2008, lk 27–29.
 ([7]) Presidendi
 1993. aasta dekreedis nr 412 jaotatakse Itaalia territoorium kuueks
 kliimavööndiks (A–F). Jaotus põhineb „päevakraadidel”, mis viitavad nende
 päevade arvule aastas, mil välistemperatuur erineb optimaalsest 20 C° ja
 kütmine on seega vajalik.
 ([8]) ELT
 L 352, 24.12.2013, lk 1.
 ([9]) ELT
 L 204, 31.7.2013, lk 15.
 ([10]) Kõik
 Itaalia saared, v.a Sitsiilia.